Lærerens muntlige profesjonsuttrykk

Teachers Professional Orality (PO)

### Bakgrunn

*Lærerens muntlige profesjonsuttrykk* (PO) er et USN-basert, nordisk forskningsprosjekt som ble initiert i 2016 ved Institutt for pedagogikk (IPED) ved Fakultet for humaniora, idrett- og utdanningsvitenskap (HIU). Prosjektet har som målsetting å undersøke betydningen av og utvikle kompetanse og kunnskap innenfor fagfeltet *profesjonell muntlig uttrykkskompetanse* i lærerprofesjonen.

Lærerutdanningen har, som alle profesjonsutdanninger, en målsetting om å *kvalifisere til utøvelsen av et konkret yrke*, og profesjonenes kunnskap defineres på bakgrunn av dette som sammensatt av ulike kunnskapsformer (Abbott 1988, Nortvedt & Grimen 2004, Grimen 2008, Ludvigsen 2015). Dette forutsetter at studentene utvikler en selvstendig og integrert læreridentitet og tilegner seg profesjonens realkompetanse, som består av både kunnskaper, holdninger og høyt spesialiserte ferdigheter på en rekke områder.

*Lærerens muntlige profesjonsttrykk (PO)* defineres i prosjektet som en fagovergripende utøverkompetanse, forstått som *en utøvende relasjonell kommunikasjonspraksis gjennom språk, stemme, kropp, blikk og ansikt* (Schøien 2013, 2017).

### Problemstilling og forskningsdesign

Prosjektet vil være viktig for å forstå hvordan profesjonelle muntlige ferdigheter utvikles, hvordan det påvirker læreres ledelse og arbeid i klasserommet og hvordan kommende lærere kan utnytte sitt personlige potensial som utdannere. Dette prosjektet utforsker læreren som handlende profesjonsutøver / utdanner og person. Selv om PO framstår som en kjernekompetanse for lærerprofesjonen og en høyt spesialisert profesjonsferdighet, har lærerens muntlige profesjonsuttrykk hatt lite prioritet i lærerutdanningene både i Norge og internasjonalt, og kompetansefeltet er underforsket.

Prosjektet vil utvikle kompetanse og kunnskap innenfor fagfeltet muntlig profesjonsuttrykk i lærerprofesjonen, implementeringsstrategier knyttet til grunn- og videreutdanning, og bidra til utviklingen av nødvendig undervisningsmateriale for fagområdet. Dette er formulert i følgende forskningsspørsmål, med tilhørende arbeidspakker:

1. Hvordan er muntlig profesjonsuttrykk beskrevet og vektlagt som en spesialisert ferdighet innenfor lærerprofesjonen i Norden? (WP 1)
2. Hvilke delferdigheter og uttrykkselementer består lærerens muntlige profesjonsuttrykk av? (WP 2)
3. Hvordan kan muntlig profesjonsuttrykk undervises, øves, veiledes og vurderes? (WP 3)

Prosjektet bygger på et utvidet kunnskapsbegrep (Zenhua, 2008; Grimen, 2008) som rommer praktisk kunnskap (Molander, 1996/2012; Janik, 1996), taus kunnskap (Johannesen, 2004; Polanyi, 2000) og eksplisert kunnskap, noe som krever et kunnskapsbegrep som ligger nærmere det Zehnhua (2008) kaller en *tykk epistemologi.* Dette krever innsikt i ulike epistemiske praksiser og læringsteorier (Säljö 2016) og er hentet fra ulike kunnskapsformer som praksishandlingene består av (Ludvigsen 2015). Kunnskapsbegrepet inkluderer både akademiske og ikke-akademiske disipliner og er knyttet til en alternativ epistemologi som gjør prosjektet transdisiplinært (Gibbons, 1994; Nowotny, Scott, & Gibbons, 2001, Nicolescu 2010).

Prosjektet er et forsknings- og utviklingsprosjekt med trekk av aksjonsforskning. Det empiriske materialet vil bl.a. bestå av offentlige dokumenter og læreplaner, kvantitative surveys (bl.a. CSAS), 3600 praksisvurderinger (i arkiv ved tidl. HiT), refleksjonslogger, observasjoner, video, intervjuer og dokumenter fra felles kunnskapsrom. Forskningsmetodologien er kontekstuell og performativ, og ulike praksisnære forskningsmetoder vil bli utprøvd. Materialet vil analyseres dels kvantitativt, dels kvalitativt.

### Medarbeidere

Kristin Solli Schøien (1.amanuensis, Dr. Phil.) (Prosjektleder)

Eva Augestad Wikstøl (Universitetslektor, Cand. Paed.)

Hege D. Einarsen (Universitetslektor, Cand.Paed.)

Faglige ressurser tilknyttet prosjektet:

Professor Anna-Lena Østern, PLU, NTNU

Professor Finn Daniel Raaen, SPS, Oslomet

Masterstudenter og stipendiater som ønsker å skrive innenfor prosjektets fagområde inviteres til å definere seg inn i prosjektets problemstilling.

Kandidater i prosjektet vil inngå i prosjektgruppa og delta i faglige drøftinger, ha tilgang til det materiale som foreligger knyttet til prosjektets ulike deler og til faglig veiledning fra prosjektet.

Kandidatene vil bli invitert til å legge fram prosjektbeskrivelse og forskningsplan, delta på seminarer og verksteder, og til å drøfte prosjektet i prosjektgruppa.

Artikler og avhandlinger (PhD og MA) forutsettes å kunne inngå i prosjektets publikasjoner.